過履道山堂及子潛家方齋
作者：韓淲
朝代：宋

paragraphs: 盡日苦久旱，凌朝得微凉。
悠悠我所思，眇眇天一方。
搔首亟盥沐，籃輿上河梁。
城闍士如林，進取自行藏。
孰甘尺蠖屈，孰羨鳴鳳翔。
分寸絲忽間，膠擾互奔忙。
唶嗟尚何詣，交誼或難忘。
山堂兮方齋，城樹鬰葱蒼。
豈無塵榻地，茗瀹容細嘗。
放身易云晚，屋角下殘陽。
虛明見雲風，從君以徜徉。
須臾夜色起，片月翻流光。
影靜理無違，語愜情不傷。
相將得歲寒，留目禾黍場。
可以飽喫飯，餘事掃粃糠。